User:Do businss like monster/sandbox

அப்பாவிகளுக்கு வியாபாரத்தில் இடம் இல்லை “தொல்லை கொடுக்கும் லஞ்ச பெருச்சாளிகளும் சிக்கி தவிக்கும் அப்பாவி நிறுவனங்களும் ”இறுதியில் நீங்கள் தான் பலம் பெறுகிறீர்கள். ஆற்றில் உள்ள அனைத்து மீன்களுடனுன் நீந்தப் பழகுங்கள் சில நேரங்களில் முதலையுடன் கூட நீந்த வேண்டி இருக்கும். அனைத்து அரசு ஊழியர்களும் தவறான வழிகளில் பணம் ஈட்டுவதில்லை காமராசர் ஐயா போன்று இன்றும் வாழும் நிறைய பேர் அரசு சக்கரத்தைச் சுற்ற வைத்துக்கொண்டு உள்ளனர். அவர்கள் என்றுமே மக்களுக்கு உதவுவதும், நல்வழிப்படுத்துவதுமே நோக்கமாகக் கொண்டுள்ளனர். விதிவிலக்கு மக்கள் உள்ளனர் அல்லவா!அவர்கள் வாங்கும் லஞ்சங்களினால் நாடு பின்னோக்கி பயணிப்பதை தடுக்க லஞ்ச ஒழிப்பு துறையை உருவாக்கும் அளவிற்கு பெருகி உள்ளனர். இவர்கள் செய்யும் தவறுக்கு மேல் பணம் கிடைப்பதால் அதனை மகிழ்ச்சியாகவே செய்கின்றனர். நிறுவனங்களின் வீழ்ச்சி, மக்களின் வறுமை எல்லாம் இவர்களுக்கு என்றும் தெரியாது. எதார்த்தமாகக் கூற வேண்டும் என்றால் நீங்கள் இவர்களுடன் பயணிக்கக் கற்றுக்கொள்ளாமல் இவர்களுக்கு எதிராக வீராப்புடன் திரிந்தீர்கள் என்றால் உங்களால் எந்த நிறுவனத்தையும் நடத்த இயலாது. ஒரு நிறுவனத்தில் ஒரு முறை தெரிந்தோ தெரியாமலோ மின்சாரம் துண்டிக்கப்பட்டால் இயந்திரங்களில் உள்ள பொருட்களின் தன்மை மாறித் தரக்குறைவு ஏற்பட்டு விற்க முடியாமல் போய்விடும். இதனால் ஒரு மின்வெட்டு வீதம் அந்த நிறுவனம் மொத்தமாக 30 லட்சம்வரை இழப்புகளைச் சந்திக்கும். இது தெரிந்தும் அந்த நிறுவனத்திற்கு தொடர்ந்து தொந்தரவு கொடுக்கும் ஊழியர்கள் அதுவும் வெறும் 200 ரூபாய்க்கு. அரசு அதிகாரிகளுக்கு ஒரு நிறுவனத்தின் தவறுகளைக் கண்டறிந்து அபராதம் போடுவது மட்டும் வேலை இல்லை. போதுமான பயிற்சிகளை அளித்து நல்வழியில் நிறுவனங்களை இயங்க உதவி செய்தல் வேண்டும். இங்குக் கற்றுக்கொடுக்க பெரும்பாலும் ஆர்வம் காட்டுவதில்லை. உங்கள் ரசீதுகளில் பிழையைத் தேடும் அவர்கள் அதனைப் பிழை இல்லாமல் எப்படி எழுதுவது என்று சொல்லித் தந்த பின்னரே அதற்கான உரிமத்தினை வழங்க வேண்டும். வெளிநாடுகளில் தனியார் நிறுவனங்களின் வெற்றி, நாட்டின் வெற்றியாகப் பார்க்கப்படுகின்றது. அதனை நாட்டின் பொருளாதார வெற்றியின் சின்னங்களாக நிறுவனங்களையும் அதன் முதலாளிகளையும் பார்க்கின்றனர். ஆனால் இங்கு அதற்கான முகாந்திரம் இல்லை. மிகப் பெரும் நிறுவனங்கள் மூடப் படுவது தொடர்ந்து நிகழ்கின்றது. நிறுவங்களுக்கு மின்வெட்டு செய்யும் முன் ஒரு தொலைபேசி அழிப்பு விடுத்து இதனைத் தெரியப்படுத்தினால் கூட அந்த 30 லட்சம் சேமிக்கபடும். ஆனால் அதனை அந்த ஊழியர்கள் செய்வதில்லை. முதலில் உங்களிடம் லஞ்ச நோக்கத்தில் வரும் பெருச்சாளிகள் உங்களைப் பயபடுத்தும், சமூக அந்தஸ்தை கெடுக்கும். உங்கள் நிறுவனத்தின் குறைந்த வலிமை கொண்ட பகுதியினை கண்டறிந்து உங்களையும் உங்கள் நிறுவனத்தையும் முடக்க பார்க்கும். உங்கள் பயமே அவர்களின் ஆயுதம். அதிலும் மழைக்கு கூடக் காவல் நிலையம் மற்றும் நீதிமன்றம் பக்கம் ஒதுங்காத அல்லது பயப்படும் ஒரு நிறுவனமும், நிறுவன தலைவரும் இவர்களின் வாழ்நாள் அடிமை தான். நாட்டின் திடீரெனப் போடப்படும் சட்டங்களால் அரசினால் உரிமம் வழங்கப்பட்ட பொருட்களுக்கு அரசே தடை விதிக்கும். இதனால் அதில் இயந்திரம், இடுபொருள், உற்பத்தி இடம், அலுவலகம் மற்றும் ஊழியர்கள் என அனைத்தையும் வைத்துக்கொண்டு என்ன செய்வது என்று தெரியாமல் தவிக்கும் நிறுவனங்கள். இவர்களுக்கு அரசே மானியத்துடன் இயந்திரம் வாங்கவும், கம்பெனி கட்டவும் லோன் தந்து இருக்கும். அடுத்த மாதமே அந்த லோன் தவணைகாக ஆட்களையும் அனுப்பி வைக்கும் மேற்கண்டது போல “அப்பாவி நிறுவனங்களைத் துவக்காதீர்கள்” “அப்பாவிகளுக்கு வியாபாரத்தில் இடம் இல்லை” இது சற்று பகிரங்கமான உண்மை, ஒரு நாட்டின் அரசியல் தலைவரைவிட நீங்கள் அதிக ஆளுமையுடன் இருக்க முடியும். இன்றளவும் அரசு இயந்திரத்தில் உள்ள அனைத்து பதவிகளைக் கொண்டவர்களை விடவும் அல்லது அதற்கு நிகரான அளவும் அதிகாரம் மற்றும் ஆதிக்கம் செலுத்தும் மனிதர்கள் இருக்கின்றனர் அல்லவா! அரசின் பொருளாதார முடிவுகளில் ஆதிக்கம் மிக்க வியாபாரியின் நேரடி தொடர்பு இருக்கும் அல்லவா! ஒரு ஜனநாயக நாட்டினை ஆள்வது அரசுக் கட்சிகள் மட்டும் அல்ல, ஆயிரம் அல்லது லட்சம் மக்களைக் கொண்டு இயக்கிக் கொண்டு இருக்கும் நிறுவனங்களின் தலைவர்களும் கூடத்தான். இப்படி வைத்துக் கொள்ளுங்கள். அரசின் வருவாயைவிட உங்களின் வருவாய் பல நூறு மடங்கு அதிகம். அரசிடம் பணியாற்றும் நபர்களைவிட உங்களிடம் பணியாற்றும் நபர்கள் அதிகம் என வைத்துக்கொள்வோம். அரசின் அசையும் மற்றும் அசையா சொத்துகளைவிட உங்களின் சொத்துகள் அதிகம் என்று வைத்துக் கொள்வோம். (குறிப்பு: ஒரு சில நாடுகளில் சொந்த அரசின் சொத்தைவிட நிறுவனங்களின் சொத்துகள் அதிகம் உள்ளன). அரசின் வங்கிகளைவிட உங்களின் வங்கிகள் அதிகம். இப்போது உங்களுக்கு ஒரு கேள்வி உண்மையில் அதிகாரம் யார் கையில் இருக்கும். ஒரு மாநிலத்தின் அமைச்சர், ஒரு ஊரின் தலைவர், ஒரு குறிப்பிட்ட பகுதிக்கான அரசு அதிகாரிகள் என அனைவரும் உங்களிடம் எச்சரிக்கையாகத் தானே இருக்க வேண்டும். உங்களை இவர்களில் யாரேனும் எங்கேயும் முடக்கினால் அன்றைக்கான பிரச்னையைச் சட்ட முறைப்படி சரி செய்யுங்கள். ஏனெனில் உங்கள் அதிகாரம் ஒரு மாநிலத்தில் அல்ல, ஒரு பகுதியில் அல்ல, ஏன் ஒரு நாட்டிலும் அல்ல உலகம் முழுவதும் நீங்கள் ஆதிக்கம் செலுத்த ஏற்கனவே ஏகப்பட்ட சட்ட வழிமுறைகள் வந்துவிட்டன நீங்கள் எந்தத் தொழிலினை செய்தாலும் சரி உங்களுக்கு உலகம் முழுவதும் செல்வாக்கு கிடைக்கும் என்பதை உணருங்கள். அதிகாரிகளின் தொடர்பு வட்டத்தில் நேரடியாக இருக்காதீர்கள் அதற்கு நீங்கள் அதிக செலவு செய்ய வேண்டியது இருக்கும். மேலும் அது தலைமுறையாக நீடிக்கும். உங்களின் சிறிய ஏதேனும் தவறுக்கு கண்ணியமாகத் தண்டனை தொகையைச் செலுத்தி அடுத்த முறை நடக்கா வண்ணம் பார்த்துக் கொள்ளுங்கள். இதற்காக இவர்களைத் தூக்கி சுமக்க தேவை இல்லை. இது போன்ற பெருச்சாளிகள் சுயமரியாதை இழந்த நிலையில் இருப்பதால் மிகவும் அருவருப்பான தவறுகளை உங்களுக்கு எதிராகவும் ஒரு நாள் செய்வர். ஆதலால் தவறினை ஒப்பு கொண்டு அரசு முறைப்படி சென்று அவகாசத்துடன் சரி செய்யுங்கள் பெருச்சாளிகளை நேரடியாகத் தலையில் தூக்கி சுமந்தாள் அவற்றின் எடை ஒருநாள் உங்களை நசுக்கிவிடும். அவர்களுக்கு என்றும் எட்டா கனியாகக் காட்சி அளியுங்கள். உங்களின் வியாபாரம் மற்றும் அலுவலக ரீதியான உயர் தர ஆடைகள் மற்றும் தோற்றம் மிக நேர்த்தியாக இருக்கும் அதே அளவிற்கு உங்களிடமிருந்து எடுக்கப்படும் பணத்தின் அளவும் இருக்கும். பெரும்பாலும் திறமை குன்றிய பெருச்சாளிகள் திறமை வாய்ந்த பெருச்சாளிகள் இருப்பர். உங்களுக்கான அலுவலக தொடர்பாளரை கொண்டு எல்லா வகையான அரசு அலுவலக பதிவு மற்றும் வேலைகளை முடித்துக்கொள்ளுங்கள். அவர்கள் உங்களுக்குப் புரியாத சட்டங்களைச் சொல்லி உங்களைக் குழப்புவர், ஒரு கையொப்பம் போட்டு ஒரு நொடியில் முடிக்க வேண்டிய பணிக்காக மாதக்கணக்கில் அலையவிடுவார் நீங்கள் தான் அனைத்தையும் தாங்கிக் கொள்ள வேண்டும். அவர்களைப் பற்றிப் புகார் செய்வது அவர்களை மிரட்டுவது போன்ற செயல்களில் ஈடுபட்டு தேவை இல்லாமல் அவர்களின் கவனத்தையும் வெறுப்பையும் உங்கள்மீது குவிக்கவைக்காதீர்கள்.